Σαρδέλες αχνιστές με κρασί, ντομάτες και λαδορίγανη
Συνοδεύουμε τις αρωματικές αυτές σαρδέλες αχνισμένες σε κρασί με χωριάτικο ψωμί ή πατάτες βραστές ή ένα απλό πιλάφι.
1½ κιλό σαρδέλες, καθαρισμένες από κεφάλια και εντόσθια, 100 ml λευκό ξηρό κρασί, 1 σκελίδα σκόρδου, ψιλοκομμένη (ή όσο σκόρδο μάς αρέσει), 1 μεγάλη ντομάτα, κομμένη σε λεπτές ροδέλες, 150 ml ελαιόλαδο, αλάτι, πιπέρι φρεσκοτριμμένο, 1 κουτ. σούπας φυλλαράκια φρέσκιας ρίγανης (σε γλάστρες σε καλά φυτώρια και σε ορισμένα μεγάλα σούπερ μάρκετ) ή 1 κουτ. γλυκού ξερή ρίγανη, τριμμένη
Για τις σαρδέλες αχνιστές με κρασί, ντομάτες και λαδορίγανη, απλώνουμε τις σαρδέλες σε μονή στρώση σε μια ρηχή και φαρδιά κατσαρόλα. Σκορπίζουμε από πάνω το σκόρδο και απλώνουμε τις ροδέλες ντομάτας.Πασπαλίζουμε με αλατοπίπερο και τη ρίγανη.Περιχύνουμε με το κρασί και το ελαιόλαδο, σκεπάζουμε την κατσαρόλα με το καπάκι και αχνίζουμε τις σαρδέλες για 8 – 10 λεπτά, όχι παραπάνω· αυτός ο χρόνος είναι αρκετός ώστε οι σαρδέλες να βγάλουν το ζουμάκι τους, να γίνουν και να μελώσουν οι ντομάτες.Συνοδεύουμε με βραστά λαχανικά ή άσπρο πιλάφι.
Κρασί,Ντομάτα,Σαρδέλα